Huan quema panotoya chicuase tonati,
Jesús quihuicac Pedro huan Jacobo ihuaya iicni Juan,
huan tejcoque iniselti ipan se huejcapantic tepet.
Huan nepa Jesús quipatac itachiyalis iniixpa huan ixayac cahuanqui quej tonati huan iyoyo mocuetqui chipahuac quej taahuili.
Huan nimantzi monextijque Moisés huan Elías huan pejque quicamanalhuíaj Jesús.
Huajca Pedro quiilhui Jesús:
―NoTeco,
nelía cuali para tiitztoque nica.
Sinta tijnequi,
tijchihuase eyi pilxajcaltzitzi.
Se para ta,
seyoc para Moisés,
huan seyoc para Elías.
Huan quema Pedro noja quicamanalhuiyaya Jesús,
temoc se mixti cati cahuaniyaya huan quintzajqui.
Huan camanaltic Toteco Dios ipan nopa mixti huan quiijto:
“Ya ni Nocone cati niquicnelía.
Nijpiya miyac paquilisti ica cati quichihua.
Xijtacaquilica cati yaya quiijtohua.”
Huan quema imomachtijcahua quicajque ni camanali,
moixtapachojque huan nelía momajmatijque.
Huan Jesús quinnechcahuico huan quinitzqui sese inijuanti huan quinilhui:
―Ximoquetzaca huan amo ximajmahuica.
Huan quema inijuanti ajcotachixque,
amo aqui más quiitaque,
san Jesús iselti.
Huan quema temoyayaj ten tepet,
Jesús quinnahuati:
―Amo aqui xiquilhuica cati anquiitztoque hasta na cati niMocuetqui Masehuali niquincajtehuas cati mictoque huan nimoyolcuis sempa.
Huan imomachtijcahua Jesús quitatzintoquilijque:
―¿Para ten nopa tamachtiani ten itanahuatil Moisés quiijtohuaj para achtohui monequi hualas Elías huan teipa hualas nopa Cristo?
Huan Jesús quinilhui:
―Nelía Elías huala achtohui para quicualtalis nochi tamanti.
Pero nimechilhuía,
Elías ya hualajqui huan masehualme amo quiixmatque huan san ten hueli quichihuilijque.
Huan na cati niMocuetqui Masehuali nojquiya san se nitaijyohuis inimaco.
Huajca imomachtijcahua quimachilijque para Jesús quincamanalhuiyaya ten Juan cati tecuaaltiyaya para yaya eltoya Elías.